section_heading: Povijest
paragraph_text: Šveđanin Gardar Svavarsson (isl. Garðar Svavarsson) je bio prvi čovjek koji je otkrio da je Island otok oplovivši ga. Proveo je jednu zimu u Húsavíku godine 870., četiri godine prije nego što je naseljenik Ingólfur Arnarson došao na Island. Dok su boravili tamo, čovjek po imenu Náttfari (hrv. noćni šetač) i još dvoje robova su pobjegli Gardaru i sagradili kuću u dolini u blizini Húsavíka. No, zbog toga što je njegovo naselje bilo preskromno ili zato što nije bio plemenite krvi, Náttfari se nikada nije smatrao prvim naseljenikom.